Lesufi reageer ná Overvaal-uitspraak | Maroela Media
Panyaza Lesufi, Gautengse LUR vir onderwys, het Vrydag die konstitusionele hof se uitspraak verwelkom, maar gesê dit verander nie die departement se standpunt nie.
Dit volg nadat die konstitusionele hof Donderdag die departement se appèlaansoek oor die plasing van Engelstalige leerders by Hoërskool Overvaal, 'n enkelmedium- Afrikaanse skool in Vereeniging, met koste van die hand gewys het.
Volgens die uitspraak is die aansoek van die hand gewys weens geen kanse op sukses nie aangesien die departement misluk het om enige of voldoende oorweging te skenk aan die beskikbare kapasiteit by twee naburige skole. Phoenix High School en General Smuts High School, wat Engelstalige onderrig aanbied, is in dieselfde voedingsgebied as Overvaal.
Lesufi het Vrydag weer besoek by Hoërskool Overvaal afgelê waar hy die media toegespreek het.
Hy het gesê die beslissing is net 'n uitdaging vir die departement se administrasie.
"Die uitspraak sê net die departement het 'n fout begaan deur nie die Engelse skole betyds te oorweeg nie. Dit daag die administrasie van die departement uit en beteken nie die departement kan nie leerders van verskillende tale en kulture bymekaarbring nie," het Lesufi gesê.
Lesufi het daarop aangedring om die "raskwessie" aan te pak.
"Ons is almal mense. Niemand het 'n besluit geneem dat een persoon belangriker as 'n ander is nie. Ons het nie 'n hof nodig om 'n nierassige Suid-Afrika te bou nie," het hy gesê.
Lesufi het einde Januarie aangekondig die departement gaan die konstitusionele hof direk nader ná die hooggeregshofuitspraak oor Hoërskool Overvaal.
Overvaal het in Desember 'n dringende aansoek by die hooggeregshof in Pretoria ingedien nadat die departement opdrag gegee het dat 55 bykomende Engelssprekende leerders in 2018 by die skool toegelaat moet word.
Regter Bill Prinsloo het op 15 Januarie beslis Overvaal hoef nie die 55 Engelstalige leerders te aanvaar nie, aangesien die skool heeltemal vol is en twee nabygeleë Engelse skole oorgenoeg plek het om die leerders te huisves.
Gewelddadige betogings het by die skool uitgebreek ná die hofuitspraak. Die polisie moes onder meer rubberkoeëls gebruik om die betogers te verjaag en talle mense is in hegtenis geneem. Die skool moes ook noodgedwonge sluit toe lede van die ANC en EFF na die skool opgeruk het. Sowat 1 000 betogers het voor die skool byeengekom waarna 'n memorandum aan die hoof van die beheerliggaam oorhandig is.
In die memorandum het die organisasies aangevoer die besluit om nie die Engelssprekende leerders toe te laat nie, is "rasgemotiveerd".
Lees alle vorige berigte oor Hoërskool Overvaal op Maroela Media.
lesufi gaan nie ophou karring tot hy sy sin kry
kry hom so gou moontlik uit sy pos wat hy nie werd is nie
al wat hy doen is om rassehaat aan te blaas, g'n verstand vir vreedsaamheid
Daar is eintlik nie 'n woord vir sy arrogantheid nie. Hy is rassisties gemotiveerd.
Hoop ons sal eendag ook 'n pak speelkaarte versprei waarop Lesufi en sy makkers maklik geïdentifiseer kan word, soos met Saddam en Kie in die tweede Golfoorlog gebeur het… Die wiel mag dalk draai, wie weet?
Soos 'n brullende leeu….onstuitbaar in sy aanslag op Afrikaans. Dis 'n diepgewortelde, onverbloemde haat, hy het geen belang by leerders nie, sy magsposisie is net 'n instrument om sy rassisme uit te leef.
Het lefoefie al ooit iets anders gedoen as om afrikaanse skole te treiter? En dan word hy mildelik vergoed vir die ou takie wat knaend misluk.